Swoju premjeru dožiwi wčera w Berlinskim kinje Lichtblick film z mjenom „Weißkohlraumschiff“ wo lońšej turneji serbskeje hudźbneje skupiny Berlinska dróha po Pólskej a Běłoruskej.
Berlin (ŠR/SN). Serbska folkpunk-skupina Berlinska dróha je wčera w Berlinje dokumentaciju wo swojej lońšej turneji po Pólskej a Běłoruskej předstajiła. Pask mjenowachu „Weißkohlraumschiff“, serbsce móhli jón pomjenować „Kosmiska łódź běłeho kału“. Režiser filma Robert Eckstein bě na prezentaciji přitomny, zo by na prašenja wotmołwił. Po předstajenju da serbske hudźbne duwo unplugged-koncert.
Wobsadka kosmiskeje łódźe w filmje běchu pianistka a spěwarka skupiny Uta, husler Paul, manager Pijotrek a chronikar Robert. Šofer respektiwnje pilot bě najstarši a najnazhonićiši čłon cyłka z mjenom Łukasz. Reportaža wjedźe přihladowarjow z Berlina přez Pólsku dale do Běłoruskeje a je zdobom mjezy překročacy roadmovie. Myslimy-li na Běłorusku, je zdźěla ćežko so stereotypow wzdać. Pućowanska dokumentacija pak pokazuje, zo je kraj wjac hač poslednja diktatura w Europje.
szl_Latn szl_Latn szl_Latn